b'\n_START_ARTICLE_\nIzid\xc4\x97\n_START_SECTION_\nKultas\n_START_PARAGRAPH_\nPirmasis Izid\xc4\x97s kulto centras buvo Buto miestas (Nilo deltoje), kur Izid\xc4\x97 garbinta kaip dangaus deiv\xc4\x97 ir vaizduota moterimi su karv\xc4\x97s galva arba moterimi su karv\xc4\x97s ragais._NEWLINE_Apie Izid\xc4\x97s ry\xc5\xa1\xc4\xaf su Delta liudija mitas \xe2\x80\x9eIzid\xc4\x97 ir Horas Deltos pelk\xc4\x97se\xe2\x80\x9c. V\xc4\x97liau Izid\xc4\x97 tapo viso Egipto ir vis\xc5\xb3 egiptie\xc4\x8di\xc5\xb3 deive, nors pagrindinis jos kulto centras buvo Abidas (pietinis Egiptas). Veikiant sinkretizmui, Izid\xc4\x97 buvo prilyginta deiv\xc4\x97ms Hator, Nut ir kt., bet ji visada i\xc5\xa1laik\xc4\x97 savitum\xc4\x85, atributus bei funkcijas ir nesusiliejo n\xc4\x97 su viena i\xc5\xa1 deivi\xc5\xb3. Izid\xc4\x97 buvo susijusi su keliais dievais \xe2\x80\x93 su Minu, Ptachu. Da\xc5\xbeniausiai Izid\xc4\x97 ikonografijoje vaizduojama dviguba Abiej\xc5\xb3 Egipt\xc5\xb3 (Auk\xc5\xa1tutinio ir \xc5\xbdemutinio) kar\xc5\xabna vainikuota moterimi su k\xc5\xabdikiu Horu rankose. Ji \xe2\x80\x93 egiptie\xc4\x8di\xc5\xb3 Madona. Izid\xc4\x97 buvo garbinama visame derlingajame pusm\xc4\x97nulyje (nuo Egipto iki \xc5\xa0umero) kaip deiv\xc4\x97s: Astart\xc4\x97 (finikie\xc4\x8diai), I\xc5\xa1tar (asirai ir babilonie\xc4\x8diai), Artemid\xc4\x97 (graikai), Kibel\xc4\x97 (trakai ir frigai)._NEWLINE_Ypa\xc4\x8d populiarus Izid\xc4\x97s kultas tapo pirmaisiais m\xc5\xabs\xc5\xb3 eros am\xc5\xbeiais, prasid\xc4\x97jus antikos pasaulio saul\xc4\x97lyd\xc5\xbeiui, kai suma\xc5\xbe\xc4\x97jo saugumas ir stabilumas, \xc4\x97m\xc4\x97 stigti atsidavimo ir pasiaukojimo. Tada Izid\xc4\x97s kultas paplito visoje Romos imperijoje. Rom\xc4\x97n\xc5\xb3 ra\xc5\xa1ytojas Apul\xc4\x97jus (apie 125\xe2\x80\x93180 m.) apib\xc5\xabdino Izid\xc4\x99 kaip gamtos motin\xc4\x85, visa ko valdov\xc4\x99, kuri\xc4\x85 \xe2\x80\x9epripa\xc5\xbe\xc4\xafsta visas pasaulis, garbina \xc4\xafvairiomis apeigomis, vadina \xc4\xafvairiais vardais\xe2\x80\x9c, nors i\xc5\xa1 tikr\xc5\xb3j\xc5\xb3 Izid\xc4\x97 yra \xe2\x80\x9euna quea est omnia\xe2\x80\x9c (viena, kuri yra viskas).'